### Beslutningstema

Det skal besluttes om Lokalplan nr. 184-510 og Kommuneplantillæg nr. 151-510 skal endelig vedtages og offentliggøres.

For Klima-, Vækst-, og Udviklingsudvalget omfatter det kommuneplantillægget. For Teknik-, og Miljøudvalget omfatter det lokalplanen.

### Sagsfremstilling

Forslag til Kommuneplantillæg nr. 151-510 for Skærbækcenteret er klar til at blive endelig vedtaget og offentliggjort.

Lokalplanforslaget, der skal erstatte den gamle lokalplan, som ikke længere er tidssvarende, er udarbejdet på baggrund af et ønske om at fremtidssikre SkærbækCentret. Hensigten med lokalplanen er, at give rammer for den private "Fonden Skærbæk Fritidscenter" udviklingsmuligheder og deres egne ønsker om mulighed for konkrete udvidelsesønsker, som nye overdækkede boldbaner og udvidelse af fritidscentrets eksisterende faciliteter med bl.a. en multihal, udvidelse af svømmehallens faciliteter, som f.eks. udendørs bassin, varmtvandsbassin, badeland mv.

Lokalplanforslaget har til formål at opretholde anvendelsen i området til offentlige og rekreative formål, udpege placering af ny bebyggelse i området og fastlægge en overordnet struktur for områdets disponering. Da området ligger på kanten af byen, ud mod det åbne marsklandskab, er det vigtigt, at ny bebyggelse placeres hensigtsmæssigt og efter en samlet plan. Derfor har lokalplanen til formål at fastlægge placeringen af ny bebyggelse i området, ligesom den skal fastlægge de overordnede principper for områdets disponering med p-pladser, boldbaner mv. og sikre, at hele området fremadrettet er byzone.

Lokalplanforslaget udvider det eksisterende byggefelt samt udlægger nye byggefelter således, at centrets bestående bygninger kan videreudvikles og udvides samt at nye bygninger kan opføres. Derudover fastlægges bestemmelser om bygningers ydre fremtræden.

Lokalplanområdet afgrænses mod vest af marker i landbrugsdrift. Mod nord ligger [adresse] med spredte feriehuse. Mod syd ligger [adresse] og boliger, og mod øst afgrænses området af den bymæssige bebyggelse i [adresse].

Lokalplanforslaget er udarbejdet på grundlag af et udviklingsarbejde som [adresse] selv har stået for. Det viser centerets egne ønsker for fremtidig udvidelser. Derudover er lokalplanforslaget udarbejdet på grundlag af, at de gamle lokalplan- og kommuneplan forhold krævede en fornyelse.

I forbindelse med høringen er der indkommet to bemærkninger som er vedlagt som bilag. Bemærkningen fra museum [adresse] indarbejdes i lokalplanen mens den anden bemærkning vurderes til ikke at skulle medføre ændringer.

Der er til lokalplanen og kommuneplantillægget blevet udarbejdet en screening som har været i høring. Der er til screeningen ikke indkommet bemærkninger lige som at screeningen ikke er blevet påklaget.

Sagen behandlet sideløbende i Teknik og Miljøudvalget i forhold til lokalplanen og er samlet til et dagsordenspunkt i Økonomiudvalget og Kommunalbestyrelsen.

### Lovgrundlag

Planloven

### Indstilling Fagchefen for Klima, Plan og Udvikling indstiller,

at Kommuneplantillæg nr. 151-510 endelig vedtages og offentliggøres,

at indstillingen videresendes til Økonomiudvalget og Kommunalbestyrelsen.

### Beslutning

Indstillingen anbefales.